รายงานการกำกับดูแลกิจการของคณะกรรมการตรวจสอบ เอกสารแนบ 3

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบประกอบด้วยกรรมการอิสระจำนวน 3 ท่าน มีนายอุดม วิชยาภัย
เป็นประธานฯ นายชนินทร์ รุนสำราญและนายอัศวิน คงสิริ เป็นกรรมการฯ โดยนายอุดม วิชยาภัย
เป็นผู้มีความรู้และประสบการณ์ในการสอบทานความน่าเชื่อถือของงบการเงินตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

คณะกรรมการตรวจสอบมีหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
ซึ่งรวมถึงการสอบทานให้บริษัทฯ มีการรายงานทางการเงินอย่างถูกต้องและเพียงพอ
มีระบบการควบคุมภายใน ระบบการบริหารความเสี่ยงและกระบวนการกำกับดูแลที่มีประสิทธิภาพ
มีการปฏิบัติตามกฎหมายและข้อกำหนดต่างๆ ที่เกี่ยวข้อง
มีการดูแลการทำรายการที่อาจมีความขัดแย้งทางผลประโยชน์ให้เป็นไปตามกฎระเบียบที่เกี่ยวข้องและให้เกิดประโยชน์สูงสุดต่อบริษัทฯ
ตลอดจนมีหน้าที่ในการคัดเลือกและเสนอความเห็นแต่งตั้งผู้สอบบัญชี

ในรอบปี 2553
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการและตามกฎบัตรของคณะกรรมการตรวจสอบอย่างครบถ้วน
โดยได้มีการประชุมร่วมกันรวม 4 ครั้ง และในการประชุมแต่ละครั้ง
กรรมการตรวจสอบทุกท่านได้เข้าประชุมโดยพร้อมเพรียงกัน นอกจากนี้ยังได้เชิญผู้ตรวจสอบภายใน
ผู้สอบบัญชีและที่ปรึกษาด้านบริหารความเสี่ยงเข้าร่วมประชุมในวาระที่เกี่ยวข้องด้วย
สาระสำคัญของงานที่ได้ปฏิบัติไป ในรอบปี 2553 พอสรุปได้ดังนี้

1.  พิจารณาทบทวน
    แก้ไขกฎบัตรของคณะกรรมการตรวจสอบให้ครอบคลุมหน้าที่ที่ได้รับมอบหมายเพิ่มเติมจากคณะกรรมการในเรื่องการกำกับดูแลการบริหารความเสี่ยง

2.  ทำการสอบทานรายงานทางการเงินของบริษัทฯ
    ก่อนเปิดเผยไปยังตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์

3.  ทำการคัดเลือกเสนอแต่งตั้งผู้สอบบัญชีและกำหนดค่าตอบแทน โดยได้เสนอให้แต่งตั้งให้
    บริษัทสำนักงาน เอินส์ท แอนด์ ยัง จำกัด เป็นผู้สอบบัญชีประจำปี 2553 ของบริษัทฯ
    ต่ออีกปีหนึ่ง

4.  ประชุมร่วมกับผู้สอบบัญชีรวม 2 ครั้ง
    ในจำนวนนี้เป็นการประชุมร่วมกับผู้สอบบัญชีโดยไม่มีฝ่ายจัดการเข้าร่วมจำนวน 1 ครั้งด้วย
    เพื่อพิจารณาแนวทางการปฏิบัติงานและขอบเขตการดำเนินงานสอบบัญชี
    สอบทานแผนการตรวจสอบ ผลการตรวจสอบและข้อเสนอแนะ
    เพื่อให้มั่นใจได้ว่าการตรวจสอบงบการเงินได้ทำไปอย่างครบถ้วนเหมาะสมตามมาตรฐานการสอบบัญชี

5.  พิจารณาแต่งตั้งให้ สำนักงาน เอ.เอ็ม.ที. แอสโซซิเอท ที่มีศาตราจารย์ ดร.เกษรี
    ณรงค์เดช เป็นหุ้นส่วนผู้จัดการ
    ให้ทำหน้าที่เป็นที่ปรึกษาในการจัดตั้งหน่วยงานตรวจสอบภายในขึ้นภายในองค์กร
    ช่วยวางระบบงาน วางแผนการตรวจสอบ และจัดทำคู่มือในการปฏิบัติงาน
    เพื่อให้หน่วยงานดังกล่าวสามารถปฏิบัติหน้าที่ได้อย่างมีประสิทธิภาพ

6.  ทำการสอบทานถึงการปฏิบัติงานและขอบเขตการดำเนินงาน แผนการตรวจสอบภายใน
    เพื่อให้มั่นใจได้ว่าการตรวจสอบได้ทำไปอย่างครบถ้วนเหมาะสมตามมาตรฐานการตรวจสอบภายใน
    โดยในปี 2553 นี้
    ได้ทำการตรวจสอบประเมินความเพียงพอและประสิทธิผลของระบบการควบคุมภายในของบริษัทฯ
    และบริษัทย่อยในหน่วยงานหลัก คือ ฝ่ายพัฒนาธุรกิจ ฝ่ายสินไหมทดแทน และฝ่ายลงทุน

7.  ทำการสอบทานการปฏิบัติตามข้อกำหนดและกฎหมายต่างๆ ที่เกี่ยวข้อง
    เป็นประจำในทุกไตรมาส

8.  ทำการสอบทานรายงานธุรกรรมกับกิจการที่เกี่ยวข้องกันเป็นประจำในทุกไตรมาส

9.  ทำการสอบทานให้บริษัทฯ มีนโยบายการบริหารความเสี่ยง
    การปฏิบัติตามนโยบายและแนวทางการบริหารความเสี่ยงที่เหมาะสมมีประสิทธิผล
    และกำกับดูแลคณะกรรมการบริหารความเสี่ยง

10. จัดให้มีการประเมินผลงานของตนเองเป็นประจำทุกปี
    และนำผลการประเมินเข้าหารือร่วมกันในการประชุมคณะกรรมการตรวจสอบด้วย

คณะกรรมการตรวจสอบมีความเห็นว่า

1.  รายงานทางการเงินของบริษัทฯ เป็นที่เชื่อถือได้ มีความถูกต้อง ครบถ้วน
    เป็นไปตามมาตรฐานทางบัญชี มีการเปิดเผยข้อมูลในงบการเงินอย่างเพียงพอและทันเวลา

2.  บริษัทฯ มีระบบการควบคุมภายใน ระบบการบริหารความเสี่ยง
    ระบบการควบคุมการปฏิบัติงานของฝ่ายบริหารและระบบการติดตามที่มีประสิทธิผลเพียงพอ

3.  บริษัทฯ ไม่มีการปฏิบัติอันเป็นการฝ่าฝืนกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

4.  ผู้สอบบัญชีที่ได้รับแต่งตั้งเป็นผู้ที่มีประสบการณ์ในการตรวจสอบบริษัทประกันภัยหลายแห่ง
    ตลอดจนมีเครือข่ายครอบคลุมและเป็นที่ยอมรับทั้งในและต่างประเทศ
    ซึ่งจะทำให้มาตรฐานการตรวจสอบบัญชีของบริษัทฯ อยู่ในระดับสากล
    อีกทั้งผู้สอบบัญชีและผู้ที่ได้รับมอบหมายให้ลงนามรับรองงบการเงินทุกท่าน มีความเป็นอิสระ
    ไม่มีความสัมพันธ์หรือรายการที่อาจก่อให้เกิดความขัดแย้งทางผลประโยชน์กับบริษัทฯ
    ทำให้เชื่อมั่นได้ว่าการตรวจสอบบัญชีจะเป็นไปอย่างมีประสิทธิภาพและโปร่งใส

5.  การทำธุรกรรมกับกิจการที่เกี่ยวข้องหรือรายการที่อาจมีความขัดแย้งทางผลประโยชน์นั้น
    ได้มีการปฏิบัติให้เป็นไปตามกฎหมาย ข้อกำหนดของตลาดหลักทรัพย์ฯ
    มีความสมเหตุสมผลเพื่อให้เกิดประโยชน์สูงสุดต่อบริษัทฯ
    ไม่มีข้อบ่งชี้หรือข้อสังเกตอื่นใดที่ส่อถึงความผิดปกติ

6.  คณะกรรมการตรวจสอบได้ปฏิบัติหน้าที่ให้เป็นไปตามขอบเขตความรับผิดชอบที่กำหนดไว้ในกฎบัตรคณะกรรมการตรวจสอบอย่างถูกต้อง
    ครบถ้วนทุกประการ โดยได้รับความร่วมมือสนับสนุนด้วยดีจากผู้ที่เกี่ยวข้องทุกฝ่าย

คณะกรรมการตรวจสอบได้เสนอคณะกรรมการบริษัทฯ
ให้เสนอต่อที่ประชุมสามัญประจำปีผู้ถือหุ้นแต่งตั้งบริษัทสำนักงาน เอินส์ท แอนด์ ยัง จำกัด
โดยนางนงลักษณ์ พุ่มน้อย ผู้สอบบัญชีรับอนุญาตทะเบียนเลขที่ 4172 และ/หรือ นายโสภณ
เพิ่มศิริวัลลภ ผู้สอบบัญชีรับอนุญาตทะเบียนเลขที่ 3182 และ/หรือ นางสาวรุ้งนภา เลิศสุวรรณกุล
ผู้สอบบัญชีรับอนุญาตทะเบียนเลขที่ 3516 เป็นผู้สอบบัญชีของบริษัทฯ สำหรับปี 2554 ต่ออีกปีหนึ่ง
โดยขอให้กำหนดค่าตอบแทนเป็นเงินรวม 1,297,000 บาท เพิ่มขึ้นจากปี 2553 จำนวน 62,000
บาท หรือร้อยละ 5.0 ตามรายละเอียดดังนี้

  --------------------------------------------- ----------- ----------- --------
                                                2554        2553        % เพิ่ม

  การตรวจสอบงบการเงินสำหรับปี                      715,000     675,500     5.8%

  การสอบทานงบการเงิน 3 ไตรมาส                    432,000     409,500     5.5%

  การสอบทานและประเมินระบบการควบคุมภายในเรื่องลงทุน   150,000     150,000     -

  รวมค่าสอบบัญชี                                   1,297,000   1,235,000   5.0%
  --------------------------------------------- ----------- ----------- --------